Škabrnja

Škabrnja je naselje i sjedište istoimene općine u Hrvatskoj, smještene u Sjevernoj Dalmaciji. Administrativno pripada Zadarskoj županiji.

Zemljopis 
Škabrnja je smještena u središtu Ravnih kotara, 15-ak kilometara sjeveroistočno od Zadra. Općina Škabrnja obuhvaća naselja Škabrnja i Prkos. Obuhvaća prostor od 22.93 kvadratnih kilometara, što je oko 0.6% površine Zadarske županije.

Naseljena mjesta  
Ambar, Prkos i Škabrnja

Stanovništvo 
Sveukupno:1.772. Od toga otpada na žene 880, a na muškarce 892.
Inače u Škabrnji živi etnički čisto hrvatsko stanovništvo rimokatoličke vjere.

Uprava 
Teritorijalnim ustrojem Republike Hrvatske, godine 1992., odnosno stvaranjem lokalne uprave i samouprave, ustrojena je i Općina Škabrnja. Prije rata u bivšem teritorijalnom ustroju kao Mjesna zajednica bila je u sastavu tadašnje Općine Zadar.

Današnji načelnik Općine Škabrnja je Nediljko Bubnjar, dok su od 1992. godine tu dužnost obavljali Zoran Gurlica, Mladen Škara i Ante Milković.

Povijest 
Mjesto Škabrnja dobilo je ime po škalju, škaljevitoj brnjici - brnji, škaljevitom usponu pa otud i naziv Škabrnja.

Prvi put naziv Škabrnja u službenim dokumentima spominje Zadarski bilježnik Simon Damiani. On u svojstvu javnog bilježnika posreduje u sklapanju ugovora o prodaji zemlje između prodavatelja Jurja Markovića zvanog Pavičić od plemena Šubić, i kupca zemljišta Ljupka Draganca plemića iz Zadra. Zemlja se nalazi, kaže on: u selu Kamenjane uz crkvu Sv. Luke kod gaja Škabrnje.

Kamenjani se prvi put spominju 1070god, a posljednji put 1700 god.
U povijesti Kamenjana spominje se crkva sv. Marije, nekoć crkva sv. Jurja koja je bila u vlasništvu hrv. kraljeva.

U jesen 1991. godine, za vrijeme rata u Hrvatskoj, Škabrnju i okolna, pretežno hrvatska naselja, napale su jedinice JNA i krajinskih snaga. Nakon što je Škabrnja zauzeta, nad zarobljenim pripadnicima Hrvatske vojske, ali i velikim brojem civila, počinjen je masakr, koji se smatra jednim od najgorih zločina počinjenih u ratu.

Za vrijeme operacije Maslenica, početkom 1993. godine, hrvatske snage su nastojale ponovno zauzeti Škabrnju. To je dovelo do teških višemjesečnih borbi u kojima je područje često prelazilo iz ruke u ruku. Škabrnja je u hrvatske ruke konačno prešla za vrijeme Operacije Oluja.

Nakon rata su hrvatske vlasti uložile veliki napor kako bi naselje - koje se često navodi kao simbol stradanja u ratu - bilo što temeljitije obnovljeno.

Gospodarstvo

Znameniti ljudi
 Josip Genda, glumac.
 Joso Škara, političar.
 Dr. Josip Brkić, političar, gradonačelnik Splita

Spomenici i znamenitosti 
Crkva sv. Luke

U Škabrnji se na mjesnom groblju nalazi crkvica sv. Luke.
Crkva sv. Luke sagrađena je u 13. stoljeću. Presvođena je šiljastim gotičkim svodom, ojačana dvjema poprečnim pojasnicama. Taj je svod sagrađen 1440. godine.
Unutrašnjost crkve je jednobrodna i završava jednom širinom poluoblom apsidom. Na sredini apside je mali prozor, a na pročelju, iznad portala, također se nalazi uzak gotički prozor. Na sjevernom bočnom zidu nema nikakvih otvora, dok južni ima bočna vrata i mali prozor. Zvonik na preslicu s dva luka kasnija je dogradnja.
Uokolo sv.Luke nalazilo se srednjovjekovno selo Kamenjane, koje je u 13. i 14. stoljeću bilo u posjedu velikaške obitelji Šubić.

Krajem 17. stoljeća crkva je pretrpjela oštećenja, nakon kojih je obnovljena, a velika razaranja je također pretrpjela tjekom Domovinskog rata 1991-1995.

Crkva sv. Marije

U Škabrnji, u zaseoku Ambar, u nekadašnjem srednjovjekovnom selu Podbrižane nalazi se crkvica Velike Gospe. Ona je sagrađena kao centralna, šesterolisna građevina u 11. stoljeću.
Kao takvu, možemo je svrstati u značajnu skupinu šesterolisnih crkvica starohrvatske sakralne arhitekture od koje se skupine većina nalazi upravo na području sjeverne Dalmacije.
Sagradili su je preci lučkog župana Kuzme, kao rodovsku zadužbinu. On je svoj udio prepustio
benediktinskom samostanu sv. Krševana u Zadru, o čemu svjedoči isprava iz 1166.

Inače, crkva je pretrpjela oštećenja, također u Domovinskom ratu.

Spomenik prvom hrvatskom predsjedniku dr. Franji Tuđmanu

Prvi hrvatski predsjednik dr. Franjo Tuđman jedan je od najzaslužnijih za stvaranje moderne hrvatske države i zato je postao simbolom hrvatske slobode, samostalnosti i suverenosti.
U ime zahvalnosti, škabrnjski puk mu je digao spomenik u centru sela, kraj mjesne Crkve UBDM na Trgu dr. Franje Tuđmana.
Inače, spomenik je djelo poznatog hrvatskog akademskog kipara Kuzme Kovačića.

Spomen-obilježje masovne grobnice

U centru Škabrnje pokraj Osnovne škole Vladimira Nazora nalazi se spomen-obilježje masovne grobnice. U toj masovnoj grobnici je ubijeno 26 škabrnjskih civila, pretežno starijih ljudi, koji su ostali u mjestu tokom srpske okupacije u vrijeme Domovinskog rata. Obilježja masovnih grobnica u Hrvatskoj su svugdje ista: velika mramorna ploča s prorezom koji izgleda kao golubica (znak mira).

Obrazovanje 
 Osnovna škola "Vladimir Nazor"

Kultura 
Kulturno-umjetničko društvo Škabrnja

KUD Škabrnja osnovan je tek 14.srpnja 2000. Prije Domovinskog rata u Škabrnji nije postojalo niti jedan organizirano i utemeljeno kulturno-umjetničko društvo koje bi njegovalo i očuvalo običaje i tradiciju Škabrnje kroz pjesmu, ples i domaću riječ. Upravo to je bio poticaj nekolicini mještana da osnuju KUD.
KUD Škabrnja njeguje narodni plesove: biranac i kukulec, a sama svrha KUD-a je udruživanje većeg broja mladih ljudi i mještana u različite kulturno umjetničke sekcije kako bi oni razvijali svoje stvaralaštvo te njegovali i očuvali običaje tradiciju Škabrnje kroz pjesmu, ples i domaću riječ.
KUD Škabrnja do sada je nastupao na niz velikih smotri narodnog folklora, voditelj i ujedno najveći zanesenjak i ljubitelj narodnih običaja i tradicije je Marijan Žilić.

KLUB ŠKABRNJANA

Klub Škabrnjana osnovali su škabrnjski studenti sa Sveučilišta u Zagrebu 2005. godine. Osnovni razlog osnivanja Kluba je stvaranje formalno-pravnog temelja ili okvira za već postojeće aktivnostu, kao i one koji će biti realizirani u budućem vremenu.Klub Škabrnjana je kao udruga registriran pri Gradskom uredu za opću upravu grada Zagreba i počeo egzistirati danom 28.11.2005. Karakter udruge je definiran zakonom o udrugama, što znači da je Klub definiran kao neovisna, neprofitna i nepolitička pravna osoba.
Iako je Klub registriran u Zagrebu, član Kluba može postati svaki Škabrnjanac, kao i oni podrijetlom iz Škabrnje bez obzira na prebivalište. 
Djelatnosti udruge su (prema statutu):
iniciranje i potpomaganje humanitarnih akcija koje organizira općina Škabrnja, sa svrhom unapređenja života u općini Škabrnja; održavanje stanih veza sa Škabrnjom;
okupljanje, upoznavanje i povezivanje svih žitelja Škabrnje i drugih građana koji osjećaju blisku povezanost sa Škabrnjom ili su simpatizeri Škabrnje; proširenje spoznaja i redovito praćenje društvenih, gospodarskih, kulturnih; umjetničkih, znanstvenih i drugih događaja, udruga i pojedinaca sa područja općine Škabrnja;informiranje javnosti o radu Kluba i općine Škabrnja, te njezinih mještana; promicanje interesa Škabrnje i RH; izdavanje knjiga i časopisa, iz područja svoje djelatnosti;njegovanje lijepih tradicija i običaja Škabrnje i dr.

Sport 
Nogometni klub Škabrnja

Jedini organizirani sportski klub prije Domovinskog rata bio je NK Škabrnja, koji je osnovan 1963. Prije Domovinskog rata NK Škabrnja natječe se u tadašnjoj općinskoj i međuopćinskoj ligi sve do 1982. Kada je izbačen iz lige zbog “nacionalističkih ispada” budući da je na upravnoj zgradi i svlačionicama kao i na okolnim zidinama oko igrališta osvanuli natpisi (Živjela Hrvatska i sl.) i ucrtan povijesni hrvatski grb.
Ponovno okupljanje i oživljavanje samog NK Škabrnja dogodilo se u progonstvu u Zadru, dok je još trajao Domovinski rat a samo selo Škabrnja je tada bilo privremeno okupirano od strane četnika.
Nakon završetka Domovinskog rata i povratka u Škabrnju, obnavlja se igralište na Vlačinama (aerodrom iz 2.svj.rata) i izgradnje novih svlačionica i upravne prostorije, NK Škabrnja nastavlja s radom i ss svojim kadetima juniorima seniorima i veteranima, natječe se u trećoj županijskoj ligi Zadarske županije.

Košarkaški klub Škabrnja

Kako je u progonstvu dorastao jedan naraštaj Škabrnjskih mladića koji su trenirali košarku po raznim zadarskim košarkaškim klubovima(npr. KK Zadar, KK Borik, KK Jazine i dr.) nakon povratka u Škabrnju potaknuto je osnivanje KK Škabrnja.

KK Škabrnja od svog osnutka do danas natječe se samo u Ljetnoj košarkaškoj ligi i do sada je postigao niz izvsnih rezultata. U sklopu KK Škabrnja djeluje i ŽKK Škabrnja ali mlađji uzrast (kadeti) i škola košarke za kadete i juniore. Trener i voditelj KK Škabrnja je nekadašnja igračica ŽKK Zadar, Blaženka Tadić.

V. također 
 Masakr u Škabrnji

Vanjske veze 
 Općina Škabrnja - Službene stranice općine Škabrnja
 Škabrnja Online

Zadarska županija